**James Robert "Jamie" McGinn IV** (s. 5. elokuuta 1988 Fergus, Ontario, Kanada) on kanadalainen jääkiekkoilija. Hänen nykyinen seuransa on NHL-liigassa pelaava Arizona Coyotes.

Ura
---

McGinn aloitti jääkiekkouransa juniorina OHL-liigassa pelaavassa Ottawa 67's -joukkueessa vuonna 2004. Fergusilaissyntyinen hyökkääjä pääsi heti debyyttikaudellaan maistamaan playoff-tunnelmaa, kun hänen joukkueensa raivasi tiensä aina liigan finaalipeleihin saakka. McGinnin henkilökohtaiseksi menestyskaudeksi muodostui kausi 2006–2007, jolloin hän voitti joukkueensa pistepörssin 89 pisteellä.

Kesällä 2006 McGinn varattiin NHL:ään varaustilaisuuden toisella kierroksella, numerolla 36. Varauksen teki San Jose Sharks. Seuraavana vuonna kanadalainen allekirjoitti Sharksin kanssa tulokassopimuksen, joka vei hänet jo keväällä 2007 uuden seuransa AHL:ssä pelaavaan farmijoukkueeseen Worcester Sharksiin. Tästä huolimatta saman vuoden syksyllä alkanut kausi palautti McGinnin takaisin Ottawa 67's:aan. Uusi yritys AHL:ssä koitti taas kevätkaudella 2008. Tämän jälkeen nuorella hyökkääjällä ei ollut enää paluuta OHL:ään.

Jamie McGinn teki debyytin San Jose Sharksissa 28. lokakuuta 2008. Ensimmäinen NHL-maali syntyi heti kaksi päivää myöhemmin. McGinn kärsi pääsarjauransa alussa pahoista loukkaantumisista, jotka varmasti vaikuttivat siihen, että hän ei meinannut millään vakiinnuttaa paikkaansa seurassaan. Kaikkina kolmena seuraavana vuonna kanadalainen kun kirjautti itselleen paljon otteluita NHL:n lisäksi AHL:ssä. Kaikesta huolimatta McGinnin sopimusta jatkettiin kesäkuussa 2011 vuodella. Jatkopestin saamisen siivittämänä hän alkoikin muodostaa kaudesta 2011–2012 omaa läpimurtoaan.

Ennen kevään 2012 NHL-siirtojen takarajaa McGinn oli esiintynyt Sharks-paidassa joukkueen jokaisessa ottelussa sillä kaudella. San Jose ja Colorado Avalanche kuitenkin pääsivät takarajapäivänä sopimukseen, joka vei McGinnin yhdessä Mike Connollyn ja Michael Sgarbossan kanssa Avalancheen. Toiseen suuntaan siirtyivät Daniel Winnik ja T.J. Galiardi. McGinn pelasi Avalanchessa neljällä kaudella. Näistä viimeisellä, kaudella 2014–2015, hän pystyi pelaamaan vain 19 ottelua. Hän sai 15. marraskuuta 2014 pelatussa ottelussa leikkausta vaatineen selkävamman, joka päätti hänen kautensa.

26. kesäkuuta 2015 McGinn siirtyi Buffalo Sabresiin osana pelaajakauppaa, jossa Sabres sai hänen lisäkseen hyökkääjä Ryan O’Reillyn ja jossa Avalancheen siirtyivät hyökkääjät Mihail Grigorenko ja J. T. Compher, puolustaja Nikita Zadorov sekä toisen kierroksen varausvuoro NHL:n varaustilaisuudessa 2015.

Perhe
-----

Jamien nuoremmat veljet Tye (s. 1990) ja Brock (s. 1994) ovat myös jääkiekkoilijoita. New York Islanders varasi Tyen NHL:ään vuonna 2010. Brockin varasi Carolina Hurricanes kesällä 2012.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2004–2005 | Ottawa 67's | OHL | 59 | 10 | 12 | 22 | 35 | 18 | 4 | 7 | 11 | 0 |
| 2005–2006 | Ottawa 67's | OHL | 65 | 26 | 31 | 57 | 113 | 6 | 2 | 2 | 4 | 4 |
| 2006–2007 | Ottawa 67's | OHL | 68 | 46 | 43 | 89 | 49 | 5 | 5 | 1 | 6 | 2 |
|  | Worcester Sharks | AHL | 4 | 1 | 1 | 2 | 4 | 6 | 0 | 0 | 0 | 8 |
| 2007–2008 | Ottawa 67's | OHL | 51 | 29 | 29 | 58 | 54 | 4 | 2 | 2 | 4 | 4 |
|  | Worcester Sharks | AHL | 8 | 0 | 2 | 2 | 0 | – | – | – | – | – |
| 2008–2009 | Worcester Sharks | AHL | 47 | 19 | 11 | 30 | 52 | 6 | 4 | 0 | 0 | 19 |
|  | San Jose Sharks | NHL | 35 | 4 | 2 | 6 | 2 | – | – | – | – | – |
| 2009–2010 | San Jose Sharks | NHL | 59 | 10 | 3 | 13 | 38 | 15 | 0 | 0 | 0 | 8 |
|  | Worcester Sharks | AHL | 27 | 7 | 14 | 21 | 15 | – | – | – | – | – |
| 2010–2011 | San Jose Sharks | NHL | 49 | 1 | 5 | 6 | 33 | 7 | 0 | 1 | 1 | 30 |
|  | Worcester Sharks | AHL | 30 | 9 | 11 | 20 | 27 | – | – | – | – | – |
| 2011–2012 | San Jose Sharks | NHL | 61 | 12 | 12 | 24 | 26 | – | – | – | – | – |
|  | Colorado Avalanche | NHL | 17 | 8 | 5 | 13 | 11 | – | – | – | – | – |
| 2012–2013 | Colorado Avalanche | NHL | 61 | 12 | 12 | 24 | 26 | – | – | – | – | – |
| 2013–2014 | Colorado Avalanche | NHL | 79 | 19 | 19 | 38 | 30 | 7 | 2 | 3 | 5 | 2 |
| 2014–2015 | Colorado Avalanche | NHL | 19 | 4 | 2 | 6 | 6 | – | – | – | – | – |
| 2015–2016 | Buffalo Sabres | NHL | 63 | 14 | 13 | 27 | 10 | – | – | – | – | – |
|  | Anaheim Ducks | NHL | 21 | 8 | 4 | 12 | 23 | 7 | 2 | 0 | 2 | 2 |
| 2016–2017 | Arizona Coyotes | NHL | 72 | 9 | 8 | 17 | 23 | – | – | – | – | – |
| 2017–2018 | Florida Panthers | NHL | 76 | 13 | 16 | 29 | 33 | – | – | – | – | – |
| 2018–2019 | Florida Panthers | NHL | 19 | 4 | 3 | 7 | 6 | – | – | – | – | – |
|  | Springfield Thunderbirds | AHL | 4 | 2 | 2 | 4 | 9 | – | – | – | – | – |
| NHL yhteensä | 617 | 117 | 103 | 220 | 267 | 36 | 4 | 4 | 8 | 42 |

Lähteet
-------

* Jamie McGinn The Internet Hockey Databasessa (englanniksi)
* Jamie McGinn *Elite Prospects*. Everysport Media Group AB.  (englanniksi)

### Viitteet

1. ↑  San Jose Sharks: Sharks Sign LW Jamie McGinn and RW Mike Morris  23.4.2007. sharks.nhl.com. Viitattu 29.3.2012. (englanniksi)
2. ↑  San Jose Sharks Staff: Sharks Recall Jamie McGinn from Worcester  27.10.2008. sharks.nhl.com. Viitattu 29.3.2012. (englanniksi)
3. ↑  Sharks Acquire Galiardi, Winnik and Draft Pick from Colorado in Exchange for McGinn, Connolly and Sgarbossa  27.2.2012. sharks.nhl.com. Viitattu 29.3.2012. (englanniksi)
4. ↑  Groke, Nick: Jamie McGinn undergoes back surgery, likely will miss rest of Avalanche season  11.12.2014. The Denver Post. Viitattu 27.6.2015. (englanniksi)
5. ↑  Chambers, Mike: Coach Patrick Roy not expecting much help from ailing Avs  28.1.2015. The Denver Post. Viitattu 27.6.2015. (englanniksi)
6. ↑  Chambers, Mike: Ryan O'Reilly traded by Avs to Buffalo for 3 players, No. 31 draft pick  26.6.2015. The Denver Post. Viitattu 27.6.2015. (englanniksi)
7. ↑  Flyers select F-Tye McGinn with the 119th pick in 2010 NHL draft  26.6.2010. philabright.com. Viitattu 29.3.2012. (englanniksi)